REGULAMENTUL (CE) NR. 49/2007 AL COMISIEI
din 22 ianuarie 2007
privind eliberarea de licențe de import de usturoi pentru trimestrul 1 martie-31 mai 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1),
având în vedere Regulamentul (CE) nr. 1870/2005 al Comisiei din 16 noiembrie 2005 privind deschiderea și modul de gestionare a contingentelor tarifare și de instituire a unui regim de certificate de import și certificate de origine pentru usturoiul importat din țări terțe (2), în special articolul 10 alineatul (2),
întrucât:
(1)
Cantitățile pentru care au fost depuse cereri de licențe de către importatorii tradiționali și de către noii importatori în cursul primelor cinci zile lucrătoare ale lunii ianuarie 2007, în conformitate cu articolul 8 alineatul (3) din Regulamentul (CE) nr. 1870/2005, depășesc cantitățile disponibile pentru produsele originare din China și din toate țările terțe, altele decât China și Argentina.
(2)
Este oportun, prin urmare, să se determine în ce măsură pot fi acceptate cererile de licențe transmise Comisiei până la 15 ianuarie 2007 și să se stabilească, în funcție de categoriile de importatori și originea produselor, datele până la care trebuie să fie suspendată eliberarea certificatelor,
ADOPTĂ PREZENTUL REGULAMENT:
Articolul 1
Cererile de licențe de import depuse în temeiul articolului 4 alineatul (1) din Regulamentul (CE) nr. 1870/2005 în cursul primelor cinci zile lucrătoare ale lunii ianuarie 2007 și transmise Comisiei până la 15 ianuarie 2007 sunt aprobate până la concurența procentelor din cantitățile solicitate, indicate în anexa I la prezentul regulament.
Articolul 2
Pentru categoria de importatori și originea în cauză, se resping cererile de licențe de import depuse în conformitate cu articolul 4 alineatul (1) din Regulamentul (CE) nr. 1870/2005 pentru trimestrul 1 martie-31 mai 2007, depuse după primele cinci zile lucrătoare ale lunii ianuarie 2007 și înainte de data menționată în anexa II la prezentul regulament.
Articolul 3
Prezentul regulament intră în vigoare la 23 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 ianuarie 2007.